Suvestinė redakcija nuo 2023-10-21 iki 2025-01-15

Įsakymas paskelbtas: TAR 2018-11-21, i. k. 2018-18761

Nauja redakcija nuo 2022-09-17:

Nr. ĮV-763, 2022-09-15, paskelbta TAR 2022-09-16, i. k. 2022-18953

LIETUVOS RESPUBLIKOS KULTŪROS MINISTRAS

ĮSAKYMAS

DĖL kino KULTŪROS sklaidos projektų valstybinio finansavimo taisyklių patvirtinimo

2018 m. lapkričio 16 d. Nr. ĮV-812

Vilnius

Vadovaudamasi Lietuvos Respublikos kino įstatymo 9 straipsnio 5 dalimi ir 2014 m. birželio 17 d. Europos Komisijos reglamentu (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius:

t v i r t i n u Kino kultūros sklaidos projektų valstybinio finansavimo taisykles (toliau - Taisyklės) (pridedama).

Kultūros ministrė	Liana Ruokytė-Jonsson

SUDERINTA

Lietuvos Respublikos konkurencijos tarybos

2018 m. lapkričio 2 d. raštu Nr. (9.8E-35)6V-2710

PATVIRTINTA

Lietuvos Respublikos kultūros ministro

2018 m. lapkričio 16 d. įsakymu Nr. ĮV-812

(Lietuvos Respublikos kultūros ministro

2021 m. gruodžio 1 d.

įsakymo Nr. ĮV-1357 redakcija)

KINO kultūros SKLAIDOS PROJEKTŲ VALSTYBINIO FINANSAVIMO TAISYKLĖS

I SKYRIUS

BENDROSIOS NUOSTATOS

1. Kino kultūros sklaidos projektų valstybinio finansavimo taisyklės (toliau – Taisyklės) nustato kino kultūros sklaidos projektų (toliau – projektai) finansavimo Lietuvos Respublikos valstybės biudžeto lėšomis (toliau – finansavimas) organizavimo tvarką, reikalavimus pareiškėjams ir projektams, konkurso skelbimo ir paraiškų teikimo tvarką, paraiškų vertinimo procedūrą, projektų finansavimo intensyvumą ir dydžius, tinkamas finansuoti išlaidas, lėšų skyrimo, atsiskaitymo už lėšas tvarką ir projektų vykdymo kontrolės tvarką.

2. Projektų finansavimo tikslas – sudaryti sąlygas profesionalaus kino meno populiarinimui.

3.	Paraiškas finansavimui gauti gali teikti tik juridiniai asmenys, kitos organizacijos ar jų padaliniai arba fiziniai asmenys, kurie pagal Europos Sąjungos teisės aktus naudojasi laisvo asmenų judėjimo teise (toliau – juridiniai ir fiziniai asmenys), kurių viena iš pagrindinių veiklos sričių yra filmų gamyba, platinimas, rodymas, sklaida, kino kultūros sklaida, kino paveldo kaupimas, apsauga ir rodymas arba numatantys vykdyti Taisyklių 7 punkte nurodytus kino kultūros sklaidos projektus.

4. Taisyklėse vartojamos sąvokos:

4.1.	Paraiška – Lietuvos kino centro prie Kultūros ministerijos (toliau – LKC) direktoriaus įsakymu patvirtintos formos dokumentas su būtinais priedais, pareiškėjo teikiamas LKC, siekiant gauti finansavimą projekto įgyvendinimui.

4.2.	Projektas – Taisyklių 7 punkte nurodytas kino kultūros sklaidos projektas, kurio įgyvendinimui siekiama gauti finansavimą.

4.3.	Projekto vykdytojo, partnerių (rėmėjų) įnašas – finansinis įnašas ar įnašas prekėmis arba paslaugomis, kuriuo projekto vykdytojas, partneriai (rėmėjai) prisideda prie projekto įgyvendinimo.

4.4.	Projekto išlaidų sąmata – LKC direktoriaus patvirtintos formos dokumentas, neatsiejama paraiškos dalis, kurioje pareiškėjas nurodo visas projekto įgyvendinimui reikalingas išlaidas.

4.5. Sąmatos straipsnis – sąmatos eilučių grupė, apimanti vienos rūšies paslaugas ir vienos paskirties lėšas.

4.6.	Sutartis − LKC direktoriaus įsakymu patvirtintos formos projekto įgyvendinimo finansavimo sutartis su priedais, kurią pasirašo projekto vykdytojas ir LKC direktorius ar jo įgaliotas asmuo.

4.7. Tęstinis kino festivalis – Lietuvoje organizuojamas tarptautinis kino renginys, kuris vyksta viename ar keliuose kino teatruose ar kitose specialiai pritaikytose vietose, esančiose ne kino teatro patalpose, kuriose kino ekrane reguliariai vyksta viešas filmų rodymas, į kurį parduodami bilietai, ar užsakomųjų vaizdo paslaugų platformos programose, vykdantis konkursines programas ir iki paraiškos LKC teikimo yra įvykęs ne mažiau nei tris kartus per pastaruosius trejus metus (neįskaitant paraiškos teikimo metų) kasmet sulaukęs daugiau nei 10 000 žiūrovų.

5. Finansavimas kino kultūros sklaidos projektams (įskaitant tęstinius kino festivalius) teikiamas pagal 2014 m. birželio 17 d. Europos Komisijos reglamentą (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius su visais pakeitimais ir papildymais (toliau – Bendrasis bendrosios išimties reglamentas). Finansavimui, teikiamam pagal Bendrąjį bendrosios išimties reglamentą, taikomas šio reglamento 5 straipsnyje numatytas skaidrumo reikalavimas, 6 straipsnyje numatytas skatinamojo poveikio reikalavimas, 7 straipsnio 1 dalyje numatytas reikalavimas dėl finansavimo intensyvumo ir tinkamų išlaidų skaičiavimo, 7 straipsnio 3 dalyje numatytas reikalavimas dėl pagalbos diskontavimo, 8 straipsnyje numatytas pagalbos sumavimo reikalavimas ir visi kiti I skyriaus taikytini bendrieji reikalavimai bei 53 straipsnio nuostatos.

Punkto pakeitimai:

Nr. ĮV-763, 2022-09-15, paskelbta TAR 2022-09-16, i. k. 2022-18953

Nr. ĮV-809, 2023-10-20, paskelbta TAR 2023-10-20, i. k. 2023-20575

6.	Kitos Taisyklėse vartojamos sąvokos suprantamos taip, kaip jos apibrėžtos Lietuvos Respublikos kino įstatyme, Lietuvos Respublikos autorių teisių ir gretutinių teisių įstatyme.

II SKYRIUS

reikalavimai pareiškėjams ir projektams

7.	Paraiškas gali teikti fiziniai ir juridiniai asmenys, numatantys vykdyti šias kino kultūros sklaidos veiklas:

7.1. Lietuvoje rengiami kino kultūros ar meno, kino industrijos renginiai;

Papunkčio pakeitimai:

Nr. ĮV-763, 2022-09-15, paskelbta TAR 2022-09-16, i. k. 2022-18953

7.2.	leidiniai, pristatantys kino meno raidos procesus ir profesionali kritinė, analitinė refleksija žiniasklaidoje ir įvairiose medijose;

7.3.	Lietuvoje rengiami kino festivaliai, neatitinkantys Taisyklių 4.7 punkte nurodytos tęstinio kino festivalio sąvokos;

7.4. Lietuvoje rengiami tęstiniai kino festivaliai.

8.	Paraiškas teikiantys juridiniai asmenys turi būti registruoti vienoje iš Europos Sąjungos ar Europos ekonominės erdvės valstybių. Valstybės pagalbos mokėjimo metu pagalbos gavėjas (juridinis asmuo) privalo būti Lietuvos Respublikoje įsteigtas juridinis asmuo ar jo padalinys, arba vienoje iš Europos ekonominės erdvės valstybių įsteigto juridinio asmens ar kitos organizacijos padalinys ar dukterinė bendrovė, įsteigti Lietuvos Respublikoje. Valstybės pagalbos mokėjimo metu pagalbos gavėjas (fizinis asmuo) privalo vykdyti Lietuvoje registruotą individualią veiklą, susijusią su renginių organizavimo, leidybos, kino, kultūros, mokymo veiklomis pagal pažymą.

9.	Paraiškos nepriimamos ir/ar finansavimas neskiriamas pareiškėjams:

9.1.	kuriems taikomi Kino įstatymo 9 straipsnio 7–10 dalyse nustatyti apribojimai;

9.2.	dėl kurių išduotas vykdomasis Europos Komisijos raštas išieškoti lėšas pagal Europos Komisijos sprendimą, kuriuo ankščiau gauta valstybės pagalba yra pripažinta gauta neteisėtai ir nesuderinama su vidaus rinka;

9.3.	neatsiskaičiusiems už anksčiau gautą kino valstybinį finansavimą, įskaitant Lietuvos kultūros tarybos skirtą valstybinį finansavimą, skirtą kino srities projektams;

9.4. kurie yra sunkumus patiriančios įmonės, kaip tai apibrėžta Bendrojo bendrosios išimties reglamento 1 straipsnio 4 dalies c punkte.

10.	Kai projektą įgyvendina daugiau nei vienas fizinis ar juridinis asmuo, paraišką dėl to paties projekto turi teisę teikti tik vienas asmuo.

11.	Projekto išlaidų sąmata turi būti ne mažesnė nei 3000 EUR, iš LKC lėšų prašoma finansuoti suma turi būti ne mažesnė nei 2000 EUR.

12.	Tinkami dokumentai, įrodantys projekto vykdytojo, partnerių (rėmėjų) įnašą, yra sutartis, preliminari sutartis ar ketinimų laiškas. Įnašas prekėmis arba paslaugomis išreiškiamas pinigine verte. Visuose įnašą patvirtinančiuose dokumentuose turi būti nurodytas projekto pavadinimas, įnašo rūšis, vertė eurais ir įnašo įvykdymo/įmokėjimo terminas (konkreti data, laikotarpis ar įvykis).

III SKYRIUS

konkursų skelbimas ir paraiškų teikimo tvarka

13. Per metus skelbiami du konkursai, kvietimus teikti paraiškas finansavimui skelbiant: kino kultūros sklaidos veiklų, nurodytų Taisyklių 7.1–7.3 papunkčiuose, finansavimui, paprastai – spalio – lapkričio mėnesį, tęstinių kino festivalių – gruodžio – sausio mėnesį. Skelbimai apie konkursą lietuvių kalba ir visa informacija apie konkursą skelbiama LKC interneto svetainėje www.lkc.lt.

14.	Konkurso skelbime nurodoma:

14.1.	paraiškų pateikimo terminas, adresas ir būdas;

14.2.	paraiškas registruojančio asmens kontaktiniai duomenys;

14.3.	kita reikalinga informacija.

15. Paraiška, pateikta pasibaigus LKC nustatytam paraiškų priėmimo terminui ir (ar) nepasirašyta kvalifikuotu elektroniniu parašu (toliau – elektroninis parašas), atitinkančiu 2014 m. liepos 23 d. Europos Parlamento ir Tarybos reglamente (ES) 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinama Direktyva 1999/93/EB, nustatytus reikalavimus ir pateiktas elektroninių ryšių priemonėmis, arba suformuotas tokiu būdu, kuris leidžia prašymą teikiantį asmenį identifikuoti arba patikrinti paraiškos autentiškumą, nesvarstoma. Apie atsisakymą svarstyti paraišką LKC pareiškėją informuoja raštu ne vėliau kaip per 5 darbo dienas nuo paraiškos pateikimo dienos paraiškoje nurodytu elektroninio pašto adresu (nurodant atsisakymo svarstyti paraišką priežastį, teisinį pagrindą ir tokio sprendimo apskundimo tvarką).

Punkto pakeitimai:

Nr. ĮV-809, 2023-10-20, paskelbta TAR 2023-10-20, i. k. 2023-20575

16. Paraiška ir jos priedai pateikiami kaip 1 byla ADOC arba PDF formatu, pasirašyta elektroniniu parašu, elektroninio pašto adresu info@lkc.lt.”

Punkto pakeitimai:

Nr. ĮV-809, 2023-10-20, paskelbta TAR 2023-10-20, i. k. 2023-20575

17.	Paraiška turi būti:

17.1.	pildoma lietuvių kalba kompiuteriu ir pasirašoma saugiu paraišką teikiančio fizinio asmens arba juridinio asmens vadovo arba jo įgalioto asmens elektroniniu parašu;

17.2.	pateikiama su Taisyklių 18 ar 19 punkte nurodytais priedais;

17.3.	dokumentai užsienio kalba pateikiami su vertimu į lietuvių kalbą. Išverstų dokumentų vertimo tikrumas turi būti patvirtintas juos išvertusio asmens parašu.

18. Teikiant paraišką dėl kino kultūros sklaidos veiklų, nurodytų Taisyklių 7.1–7.3 papunkčiuose, pildoma LKC direktoriaus įsakymu patvirtintos formos paraiška dėl kino kultūros sklaidos projekto valstybinio finansavimo, prie kurios turi būti pateikiama:

18.1. projekto išlaidų sąmata;

18.2. projekto vykdytojo arba partnerių (rėmėjų) įnašą patvirtinantys dokumentai;

18.3. planuojamo išleisti leidinio turinio aprašymas ir ištrauka (3–4 psl. apimties) teikiant paraišką dėl kino sklaidos veikų, nurodytų Taisyklių 7.2 papunktyje.

19. Teikiant paraišką dėl tęstinio kino festivalio, pildoma LKC direktoriaus įsakymu patvirtintos formos paraiška dėl kino kultūros sklaidos (tęstinio kino festivalio) projekto valstybinio finansavimo, prie kurios turi būti pateikiama:

19.1. tęstinio kino festivalio strategija;

19.2. tęstinio kino festivalio auditorijos vystymo strategija;

19.3. tęstinio kino festivalio finansavimo planas;

19.4. projekto išlaidų sąmata;

19.5. projekto vykdytojo arba partnerių (rėmėjų) įnašą patvirtinantys dokumentai.

20.	Tos pačios projekto veiklų išlaidos LKC ar kitų finansavimą projektams skiriančių įstaigų ar institucijų lėšomis gali būti finansuojamos tik vieną kartą. Nustačius, kad tos pačios projekto veiklų išlaidos buvo finansuotos daugiau nei vieną kartą, joms skirtas finansavimas grąžinamas LKC per sutartyje nustatytą terminą.

21.	Vienas pareiškėjas abiem konkursams gali teikti ne daugiau kaip 3 paraiškas.

IV SKYRIUS

PARAIŠKŲ VERTINIMAS

22.	LKC pateiktų paraiškų vertinimą sudaro du etapai:

22.1.	administracinis vertinimas;

22.2. Kino kultūros sklaidos projektų vertinimo ekspertų komisijos (toliau – ekspertų komisija) vertinimas susideda iš projekto paraiškos vertinimo. Tęstinių kino festivalių projektų vertinimas susideda iš projekto paraiškos vertinimo ir Tęstinių kino festivalių projektų pristatymo. Tęstinių kino festivalių pristatymą sudaro praėjusių metų tęstinio kino festivalio rezultatų ir pateiktos paraiškos pristatymai.

Papunkčio pakeitimai:

Nr. ĮV-809, 2023-10-20, paskelbta TAR 2023-10-20, i. k. 2023-20575

23.	Administracinį vertinimą atlieka LKC. Administracinio vertinimo metu:

23.1.	nustatoma, ar paraiška pateikta laikantis Taisyklių III skyriaus ir konkurso skelbime nustatytų reikalavimų;

23.2.	patikrinama, ar pareiškėjas yra tinkamai atsiskaitęs už visus LKC ir Lietuvos kultūros tarybos finansuotus kino srities projektus;

23.3. Neteko galios nuo 2022-09-17

Papunkčio naikinimas:

Nr. ĮV-763, 2022-09-15, paskelbta TAR 2022-09-16, i. k. 2022-18953

23.4. patikrinama atitiktis Taisyklių 5 punkte numatytiems reikalavimams.

24. Administracinis vertinimas turi būti atliktas ne vėliau kaip per 20 darbo dienų nuo konkurso skelbime nurodyto paraiškų teikimo termino pabaigos. Administracinio vertinimo metu pildoma LKC direktoriaus įsakymu patvirtinta Kino kultūros sklaidos projekto paraiškos administracinio vertinimo lentelė.

Punkto pakeitimai:

Nr. ĮV-809, 2023-10-20, paskelbta TAR 2023-10-20, i. k. 2023-20575

25. Jeigu paraiška neatitinka bent vieno iš Taisyklių 16 punkto, 17.1 ir (ar) 17.3 papunkčių reikalavimų, paraiška toliau nesvarstoma ir yra atmetama. Jeigu kartu su paraiška nėra pateikiami privalomi priedai, nurodyti Taisyklių 18.1−18.3 ar 19.1−19.5 papunkčiuose, LKC apie pastebėtus trūkumus informuoja pareiškėją paraiškoje nurodytu elektroniniu paštu ir nustato ne ilgesnį kaip 2 darbo dienų terminą pašalinti nustatytus trūkumus (pateikiant trūkstamus priedus). Jeigu per nustatytą terminą pareiškėjas trūkumų nepašalina – paraiška toliau nesvarstoma ir atmetama. Apie sprendimą atmesti paraišką LKC pareiškėją informuojama raštu paraiškoje nurodytu elektroniniu paštu (nurodant paraiškos atmetimo priežastis, teisinį pagrindą ir sprendimo apskundimo tvarką).

Punkto pakeitimai:

Nr. ĮV-763, 2022-09-15, paskelbta TAR 2022-09-16, i. k. 2022-18953

Nr. ĮV-809, 2023-10-20, paskelbta TAR 2023-10-20, i. k. 2023-20575

26. Baigus administracinę patikrą, paraiškos, atitinkančios Taisyklėse nustatytus reikalavimus, ne vėliau kaip per 5 darbo dienas perduodamos svarstyti ekspertų komisijai. Tęstinių kino festivalių projektų pristatymas organizuojamas ne anksčiau kaip po 10 darbo dienų nuo paraiškų perdavimo ekspertų komisijai dienos, tačiau ne vėliau kaip po 15 darbo dienų nuo paraiškų perdavimo ekspertų komisijai dienos.

Punkto pakeitimai:

Nr. ĮV-809, 2023-10-20, paskelbta TAR 2023-10-20, i. k. 2023-20575

27. Ekspertų komisijos nariai gautas kino kultūros sklaidos, išskyrus tęstinių kino festivalių, projektų paraiškas vertina vadovaudamiesi Taisyklių 1 ir 2 prieduose – Kino kultūros sklaidos projektų individualaus vertinimo lentelėje ir Kino kultūros sklaidos projektų vertinimo prioritetų ir kriterijų balų apraše – nurodytais kriterijais ir prioritetais. Tęstinių kino festivalių paraiškas ekspertų komisijos nariai vertina po Tęstinių kino festivalių projektų pristatymų, vadovaudamiesi Taisyklių 3 ir 4 prieduose − Tęstinių kino festivalių projektų individualaus vertinimo lentelėje ir Tęstinių kino festivalių projektų kokybinių vertinimo prioritetų ir kriterijų balų apraše – nurodytais kriterijais.

Punkto pakeitimai:

Nr. ĮV-809, 2023-10-20, paskelbta TAR 2023-10-20, i. k. 2023-20575

271. Tęstinių kino festivalių projektų pristatyme gali dalyvauti tik pareiškėjo nurodyti asmenys.

Papildyta punktu:

Nr. ĮV-809, 2023-10-20, paskelbta TAR 2023-10-20, i. k. 2023-20575

28. Paraiškų svarstymas ir vertinimas ekspertų komisijoje vyksta LKC direktoriaus įsakymu patvirtintų Kino projektų vertinimo ekspertų komisijų nuostatų nustatyta tvarka.

Punkto pakeitimai:

Nr. ĮV-809, 2023-10-20, paskelbta TAR 2023-10-20, i. k. 2023-20575

29. Ekspertų komisijos siūlymai dėl projektų finansavimo teikiami LKC direktoriui. Ekspertai turi teisę siūlyti skirti projektui ne visą prašomą sumą, atsižvelgdami į individualaus vertinimo lentelėje išdėstytus argumentus. Ekspertai gali nurodyti, kokios paraiškos sąmatoje nurodytos išlaidos (prašomos finansuoti LKC lėšomis) nefinansuojamos. Finansavimas gali būti siūlomas skirti projektams, surinkusiems ne mažiau nei 50 proc. maksimaliai galimų surinkti balų.

V SKYRIUS

PROJEKTŲ FINANSAVIMO INTENSYVUMAS IR DYDIS

30. Kino kultūros sklaidos, išskyrus tęstinių kino festivalių, projektams įgyvendinti gali būti skiriama iki 80 proc. visos projekto vykdymo tinkamų išlaidų sumos. Galima didžiausia projekto finansavimo suma − iki 50 000 EUR.

Punkto pakeitimai:

Nr. ĮV-763, 2022-09-15, paskelbta TAR 2022-09-16, i. k. 2022-18953

31. Jei kino kultūros sklaidos projektas, išskyrus tęstinį kino festivalį, ekspertinio vertinimo metu surenka ne mažiau nei 80 proc. maksimaliai galimų surinkti balų ir ne mažiau kaip 80 proc. balų vertinant projekto išlaidų sąmatos tikslingumą ir pagrįstumą tokiam projektui skiriamas finansavimas turi būti ne mažesnis nei 70 proc. projekto paraiškoje nurodytos projekto įgyvendinimui reikiamos sumos.

32. Tęstinių kino festivalių finansavimo apskaičiavimas susideda iš ekspertų komisijos siūlomo skirti finansavimo, atsižvelgiant į individualaus vertinimo lentelėje išdėstytus argumentus. Šiems projektams įgyvendinti gali būti skiriama iki 80 proc. visos projekto vykdymo tinkamų išlaidų sumos, bet ne mažiau nei bazinė finansavimo dalis. Bazinė finansavimo dalis apskaičiuojama pagal numatomų pristatyti ilgametražių ir (ar) trumpametražių filmų skaičių, 4 trumpametražius filmus prilyginant 1 ilgametražiui filmui (skaičius nėra apvalinamas):

32.1.	pristatant iki 80 ilgametražių filmų – 40 000 EUR;

32.2.	pristatant nuo 81 iki 100 ilgametražių filmų – 50 000 EUR;

32.3.	pristatant nuo 101 iki 130 ilgametražių filmų – 70 000 EUR;

32.4.	pristatant 131 ilgametražį filmą ir daugiau – 90 000 EUR.

Punkto pakeitimai:

Nr. ĮV-809, 2023-10-20, paskelbta TAR 2023-10-20, i. k. 2023-20575

vi skyrius

TINKAMOS FINANSUOTI IŠLAIDOS

33.	Projekto išlaidos yra tinkamos finansuoti, jeigu jos yra:

33.1.	tiesiogiai susijusios su projekto įgyvendinimu ir būtinos projektui vykdyti (būtinumas nustatomas pagal bendrą išlaidų kontekstą (turinį) projekte, jų pobūdį ir kiekį, medžiagų, priemonių ar paslaugų naudojimą ir kitus veiksnius);

33.2.	projekto vykdytojo patirtos ir apmokėtos einamaisiais biudžetiniais metais ir iki projekto vykdymo pabaigos laikotarpio, nurodyto finansavimo sutartyje, bet ne vėliau nei gruodžio 15 d., o tęstinio kino festivalio vykdytojui – iki gruodžio 20 d.;

33.3.	realios ir atitinka rinkos kainas;

33.4.	patikrinamos, nustatomos bei pagrįstos teisės aktų reikalavimus atitinkančiais apskaitos dokumentais;

33.5. administravimui skirtos išlaidos ir sudaro ne daugiau nei 20 proc. lėšų iš LKC skirtos sumos projektui įgyvendinti. Jei projektui LKC direktoriaus sprendimu skiriamos papildomos lėšos einamaisiais kalendoriniais metais, Lietuvos Respublikos Vyriausybei paskelbus ekstremaliąją padėtį ar karantiną ir dėl to apribojus ar draudžiant kultūros įstaigų lankymą, kultūros paslaugų teikimą ir (ar) kultūros renginių organizavimą, projekto administravimui skirtos lėšos gali sudaryti ne daugiau 40 proc. skirtos sumos projektui įgyvendinti;

33.6. nenumatytos išlaidos (projekto tikslams būtinos, kituose sąmatos straipsniuose nenurodytos išlaidos) ir sudaro ne daugiau nei 10 proc. lėšų iš LKC skirtos sumos projektui įgyvendinti. Jei projektui LKC direktoriaus sprendimu skiriamos papildomos lėšos einamaisiais kalendoriniais metais Lietuvos Respublikos Vyriausybei paskelbus ekstremaliąją padėtį ar karantiną ir dėl to apribojus ar draudžiant kultūros įstaigų lankymą, kultūros paslaugų teikimą ir (ar) kultūros renginių organizavimą, projekto nenumatytos skirtos lėšos gali sudaryti ne daugiau 20 proc. skirtos sumos projektui įgyvendinti;

33.7.	nėra finansuotos iš kitų šaltinių.

34.	Skiriant finansavimą komandiruotėms ir piniginėms kompensacijoms, lėšų dydis nustatomas vadovaujantis Lietuvos Respublikos Vyriausybės 2004 m. balandžio 29 d. nutarimo Nr. 526 „Dėl dienpinigių ir kitų komandiruočių išlaidų apmokėjimo“, ir Lietuvos Respublikos Vyriausybės 2003 m. gruodžio 2 d. nutarimo Nr. 1515 „Dėl viešųjų renginių ir aukšto meistriškumo sporto treniruočių stovyklų dalyviams skiriamų neapmokestinamųjų pinginių kompensacijų dydžių ir mokėjimo tvarkos taisyklių patvirtinimo“ nuostatomis.

35.	Finansavimas negali būti skiriamas ilgalaikiam materialiajam turtui įsigyti.

36.	Projekto vykdytojas, kuris yra perkančioji organizacija, privalo užtikrinti, kad perkant prekes ir paslaugas už valstybės biudžeto lėšas, būtų laikomasi Lietuvos Respublikos viešųjų pirkimų įstatymo nuostatų ir kitų su jo įgyvendinimu susijusių teisės aktų reikalavimų.

VII SKYRIUS

LĖŠŲ SKYRIMAS

37. Lėšas projektams vykdyti įsakymu skiria LKC direktorius, įvertinęs ekspertų komisijos siūlymus. LKC direktoriaus įsakyme nurodomas projekto vykdytojas, projekto pavadinimas, vertinimas balais ir projektui skiriama lėšų suma. LKC direktoriaus įsakymas dėl projektų finansavimo ir nefinansavimo einamaisiais kalendoriniais metais priimamas ne vėliau kaip iki kovo 31 d., paskelbiant LKC interneto svetainėje www.lkc.lt ne vėliau kaip per 3 darbo dienas nuo įsakymo priėmimo dienos. Tais atvejais, kai vienam valstybės pagalbos gavėjui vienu įsakymu skiriama valstybės pagalbos suma viršija Bendrojo bendrosios išimties reglamento 9 straipsnio 1 dalies c punkte nustatytas ribas, informacija apie skirtą pagalbą per šešis mėnesius nuo pagalbos suteikimo dienos turi būti pateikta į Europos Komisijos Valstybės pagalbos skaidrumo svetainę. Tokiu atveju LKC oficialiu raštu apie tai informuoja Lietuvos Respublikos kultūros ministeriją.

Punkto pakeitimai:

Nr. ĮV-809, 2023-10-20, paskelbta TAR 2023-10-20, i. k. 2023-20575

38. Neteko galios nuo 2022-09-17

Punkto naikinimas:

Nr. ĮV-763, 2022-09-15, paskelbta TAR 2022-09-16, i. k. 2022-18953

39.	Projekto vykdytojas per 20 darbo dienų nuo LKC direktoriaus įsakymo dėl lėšų skyrimo pateikia LKC projekto vykdytojo pasirašytą sutartį su skirtų lėšų detalia išlaidų sąmata. Sutartį su projekto vykdytoju pasirašo LKC direktorius arba jo įgaliotas asmuo. Projekto vykdytojui nepateikus pasirašytos finansavimo sutarties ir projekto išlaidų sąmatos šiame punkte nustatytais terminais ir tvarka, LKC direktorius priima sprendimą dėl atsisakymo skirti finansavimą.

40. Pasirašant finansavimo sutartį, nurodytas bendras projekto biudžetas ir projekto sąmata privalo būti iš anksto suderinti su LKC raštu (el. paštu), laikantis šių Taisyklių 30 ir 32 punktuose nustatytų projektų finansavimo proporcingumo reikalavimų. Keičiant paraiškoje numatytą projekto turinį ir (ar) biudžetą pateikiamas argumentuotas raštiškas prašymas dėl projekto pakeitimų. Jei prašymas yra susijęs su paraiškoje planuojamais projekto veiklų rezultatais ar tęstinių kino festivalių atveju susijęs su paraiškoje planuojama projekto menine programa, papildomomis veiklomis ir (ar) numatomais dalyviais, prašymas pateikiamas ekspertų komisijai įvertinti ir siūlymams pateikti. LKC priima sprendimą dėl pateikto prašymo ne vėliau kaip per 10 darbo dienų nuo šio prašymo gavimo dienos.

Punkto pakeitimai:

Nr. ĮV-763, 2022-09-15, paskelbta TAR 2022-09-16, i. k. 2022-18953

41. Pasirašius sutartį, projektui vykdyti skirtos lėšos projekto vykdytojui pervedamos per sutartyje nustatytus terminus. Kiekvienas projekto vykdytojas privalo turėti atskirą mokėjimo sąskaitą LKC finansuotiems projektams, kurią naudojant turi būti užtikrinamas atskirų projektų finansinių operacijų identifikavimas pagal konkretų projektą ir patvirtintą projekto išlaidų sąmatą. Finansavimą gavusio projekto išlaidos turi būti apmokamos tik iš šios sąskaitos, išskyrus atvejus, kai jos buvo apmokėtos iš kitos mokėjimo sąskaitos nuo einamųjų metų sausio 1 d. iki finansavimo sutarties su LKC pasirašymo dienos.

Punkto pakeitimai:

Nr. ĮV-809, 2023-10-20, paskelbta TAR 2023-10-20, i. k. 2023-20575

42.	Lėšos į projekto vykdytojo atskirą mokėjimo sąskaitą pervedamos valstybės iždo valdymo reglamentuojančių teisės aktų nustatyta tvarka. Šioje mokėjimo sąskaitoje Projekto vykdytojas neturi teisės laikyti jokių kitų lėšų.

43.	LKC direktoriaus įsakymai dėl lėšų skyrimo skelbiami LKC interneto svetainėje www.lkc.lt.

VIII SKYRIUS

FINANSUOJAMO PROJEKTO VYKDYMAS ir ATSISKAITYMAS UŽ GAUTĄ FINANSAVIMĄ

44.	Projekto vykdymo ir sutarties galiojimo metu projekto vykdytojas neturi teisės perleisti jokių savo teisių ir įsipareigojimų, kylančių iš sutarties, tretiesiems asmenims.

45.	Projekto vykdytojas yra atsakingas už tai, kad skirtos lėšos būtų panaudotos tik pagal sąmatoje nurodytą paskirtį, t. y. pagal konkrečius išlaidų straipsnius, įvertintus pinigine išraiška.

46.	Jeigu įgyvendinant projektą iškyla poreikis keisti lėšų paskirstymą pagal atskirus sąmatos straipsnius, toks pasikeitimas nederinamas su LKC, jei skirtumas (nukrypimas) tarp sąmatos straipsniui LKC skirtų ir planuojamų naudoti lėšų neviršija 20 proc.

47.	Jeigu skirtumas tarp skirtų pagal pasirašytą su LKC finansavimo sutartį ir planuojamų naudoti sąmatos straipsnio lėšų viršija 20 proc. (išskyrus, kai viršijanti suma yra mažesnė nei 100 eurų) arba norima įtraukti naują, arba pašalinti esamą išlaidų eilutę, projekto vykdytojas privalo tikslinti sąmatą likus ne mažiau kaip 15 darbo dienų iki sutartyje nustatyto projekto vykdymo pabaigos termino, bet ne vėliau kaip iki einamųjų biudžetinių metų lapkričio 30 d., pateikdamas oficialiu raštu LKC derinti sąmatos pakeitimo projektą, kuriame paryškintu formatu pažymimi prašomi pakeitimai. Tokie šalių suderinti sąmatos prie sutarties pakeitimai įforminami finansavimo sutarties pakeitimu, kurį pasirašo abi šalys.

48. Projekto vykdytojas su LKC atsiskaito per 20 darbo dienų nuo sutartyje nustatyto projekto vykdymo pabaigos termino, bet ne vėliau kaip iki einamųjų biudžetinių metų gruodžio 15 dienos, o tęstinio festivalio Vykdytojas – iki gruodžio 20 dienos, pateikdamas:

48.1. jeigu projektui LKC skirtas finansavimas nesiekia 20 000 eurų − LKC direktoriaus įsakymu nustatytos formos Projekto įgyvendinimo ataskaitą;

48.2. jeigu projektui LKC skirtas finansavimas siekia ar viršija 20 000 eurų − LKC direktoriaus įsakymu nustatytos formos Ataskaitą apie projekto rezultatus ir LKC direktoriaus įsakymu nustatytos formos projektą vertinusio auditoriaus išvadą.

49. Ataskaitos, pateiktos vėliau nei per Taisyklių 48 punkte nustatytus terminus, laikomos pateiktomis pavėlavus ir pareiškėjas vertinamas kaip neatsiskaitęs už anksčiau gautą kino valstybinį finansavimą. Tokio pareiškėjo paraiškos nepriimamos ir/ar valstybinis kino finansavimas neskiriamas 6 kalendorinius mėnesius nuo nustatyto ataskaitos pateikimo termino. Pareiškėjui vėluojant pateikti ataskaitą daugiau nei 2 kalendorinius mėnesius nuo nustatyto ataskaitos pateikimo termino, LKC taip pat imasi veiksmų dėl pareiškėjui skirtų lėšų projekto įgyvendinimui, už kurį ataskaita nebuvo pateikta nustatytu terminu, grąžinimo.

50. Nustačius, kad Projekto vykdytojas neteisėtai gavo valstybės pagalbą, Projekto vykdytojas privalo jam išmokėtą sumą sugrąžinti savanoriškai ne vėliau kaip per 10 darbo dienų nuo LKC sprendimo pripažinti suteiktą valstybės pagalbą neteisėta ir grąžintina į valstybės biudžetą, arba ši suma išieškoma ne ginčo tvarka Lietuvos Respublikos konkurencijos įstatymo 551 straipsnyje nustatyta tvarka. Nauja valstybės pagalba pareiškėjui negali būti teikiama tol, kol nebus sugrąžinta jo neteisėtai gauta valstybės pagalba.

Punkto pakeitimai:

Nr. ĮV-809, 2023-10-20, paskelbta TAR 2023-10-20, i. k. 2023-20575

IX SKYRIUS

PROJEKTO VYKDYMO KONTROLĖ

51.	LKC pateikus argumentuotą reikalavimą, projekto vykdytojas per 10 darbo dienų turi pateikti visų LKC prašomų projekto išlaidas pateisinančių ir apmokėjimą įrodančių dokumentų patvirtintas kopijas, kitus su projekto vykdymu susijusius dokumentus ir medžiagą.

52.	Projekto išlaidas pateisinantys dokumentai yra prekių (paslaugų) tiekėjų pateiktos sąskaitos faktūros, PVM sąskaitos faktūros, pirkimo– pardavimo kvitai, kasos aparatų kvitai, darbo užmokesčio apskaitos žiniaraščiai, kelionių dokumentai, sutartys ir darbų priėmimo–perdavimo aktai bei kiti dokumentai, pateisinantys ir įrodantys patirtas išlaidas ir jų tikslingumą.

53.	Projekto išlaidų apmokėjimą įrodantys dokumentai yra banko arba kitos kredito įstaigos sąskaitos išrašai, kasos pajamų ir išlaidų orderiai ir (arba) kiti dokumentai, įrodantys, kad pagal išlaidas pateisinančius dokumentus buvo atliktas mokėjimas.

54.	LKC nustačius, kad projekto vykdytojas lėšas panaudojo ne pagal paskirtį, pažeidė LKC direktoriaus įsakymu nustatytą projekto didžiausią valstybės pagalbos finansavimo intensyvumą, arba nustačius Kino įstatymo 9 straipsnio 7 dalyje nurodytus pažeidimus, projekto vykdytojas privalo grąžinti LKC jo permokėtas ar pažeidžiant Kino įstatymo, Taisyklių ar sutarties reikalavimus panaudotas lėšas. Šios lėšos grąžinamos į LKC nurodytą sąskaitą LKC nustatytais terminais. Negrąžintos lėšos išieškomos Lietuvos Respublikos teisės aktų nustatyta tvarka, o projekto vykdytojas praranda teisę penkerius metus teikti paraiškas ir gauti finansavimą iš LKC.

55.	Projekto vykdytojas penkerius metus po projekto įvykdymo privalo saugoti ir, LKC pareikalavus, pateikti visus projekto patirtas išlaidas patvirtinančius dokumentus.

X SKYRIUS

BAIGIAMOSIOS NUOSTATOS

56. LKC tvarko šiuos kino kultūros sklaidos projektų vykdytojų asmens duomenis:

56.1. vardą, pavardę;

56.2. gimimo datą;

56.3. asmens kodą;

56.4. namų adresą;

56.5. elektroninio pašto adresą;

56.6. telefono numerį;

56.7. mokėjimo sąskaitos numerį.

57. Šio aprašo 56 punkte nurodyti asmens duomenys yra tvarkomi LKC, kaip duomenų valdytojo, finansavimo pareiškėjams skyrimo, LKC sprendimams priimti būtinų ekspertinių išvadų gavimo bei dokumentų valdymo tikslais. Asmens duomenys tvarkomi siekiant viešojo intereso ir vykdant LKC taikomus teisės aktų reikalavimus, vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrojo duomenų apsaugos reglamento) 6 str. 1 d. c ir e punktais. LKC gautus asmens duomenis saugo 3 metus. Suėjus asmens duomenų saugojimo terminui, asmens duomenys sunaikinami.

Punkto pakeitimai:

Nr. ĮV-809, 2023-10-20, paskelbta TAR 2023-10-20, i. k. 2023-20575

58. Visi su finansavimo skyrimu susiję LKC direktoriaus įsakymai, paraiškų administracinio ir ekspertų komisijos vertinimo bei kiti dokumentai, informacija ir duomenys tvarkomi ir saugomi nuo paskutinio Taisyklių 37 punkte nurodyto sprendimo priėmimo dienos Lietuvos Respublikos dokumentų ir archyvų įstatymo nustatyta tvarka Lietuvos vyriausiojo archyvaro nustatytais terminais

Punkto pakeitimai:

Nr. ĮV-809, 2023-10-20, paskelbta TAR 2023-10-20, i. k. 2023-20575

59. LKC direktoriaus sprendimai gali būti skundžiami Lietuvos Respublikos viešojo administravimo įstatymo nustatyta tvarka ir terminais arba Lietuvos administracinių ginčų komisijai Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, arba Vilniaus apygardos administraciniam teismui Lietuvos Respublikos administracinių bylų teisenos įstatymo nustatyta tvarka.

Papildyta punktu:

Nr. ĮV-809, 2023-10-20, paskelbta TAR 2023-10-20, i. k. 2023-20575

___________________

Priedų pakeitimai:

1 priedas nauja redakcija pagal ĮV-1357

Priedo pakeitimai:

Nr. ĮV-812, 2020-06-18, paskelbta TAR 2020-06-18, i. k. 2020-13367

Nr. ĮV-284, 2021-03-02, paskelbta TAR 2021-03-02, i. k. 2021-04213

Nr. ĮV-1357, 2021-12-01, paskelbta TAR 2021-12-01, i. k. 2021-24868

2 priedas nauja redakcija pagal ĮV-1357

Priedo pakeitimai:

Nr. ĮV-1314, 2020-10-28, paskelbta TAR 2020-10-29, i. k. 2020-22559

Nr. ĮV-1357, 2021-12-01, paskelbta TAR 2021-12-01, i. k. 2021-24868

3 priedas nauja redakcija pagal ĮV-1357

Papildyta priedu:

Nr. ĮV-1314, 2020-10-28, paskelbta TAR 2020-10-29, i. k. 2020-22559

Priedo pakeitimai:

Nr. ĮV-284, 2021-03-02, paskelbta TAR 2021-03-02, i. k. 2021-04213

Nr. ĮV-1357, 2021-12-01, paskelbta TAR 2021-12-01, i. k. 2021-24868

4 priedas nauja redakcija pagal ĮV-1357

Pakeitimai:

1.

Lietuvos Respublikos kultūros ministerija, Įsakymas

Nr. ĮV-666, 2019-10-21, paskelbta TAR 2019-10-21, i. k. 2019-16649

Dėl Lietuvos Respublikos kultūros ministro 2018 m. lapkričio 16 d. įsakymo Nr. ĮV-812 „Dėl Kino kultūros sklaidos projektų valstybinio finansavimo taisyklių patvirtinimo“ pakeitimo

2.

Lietuvos Respublikos kultūros ministerija, Įsakymas

Nr. ĮV-812, 2020-06-18, paskelbta TAR 2020-06-18, i. k. 2020-13367

Dėl Lietuvos Respublikos kultūros ministro 2018 m. lapkričio 16 d. įsakymo Nr. ĮV-812 „Dėl Kino kultūros sklaidos projektų valstybinio finansavimo taisyklių patvirtinimo“ pakeitimo

3.

Lietuvos Respublikos kultūros ministerija, Įsakymas

Nr. ĮV-1314, 2020-10-28, paskelbta TAR 2020-10-29, i. k. 2020-22559

Dėl kultūros ministro 2018 m. lapkričio 16 d. įsakymo Nr. ĮV-812 „Dėl Kino kultūros sklaidos projektų valstybinio finansavimo taisyklių patvirtinimo“ pakeitimo

4.

Lietuvos Respublikos kultūros ministerija, Įsakymas

Nr. ĮV-284, 2021-03-02, paskelbta TAR 2021-03-02, i. k. 2021-04213

Dėl kultūros ministro 2018 m. lapkričio 16 d. įsakymo Nr. ĮV-812 „Dėl Kino kultūros sklaidos projektų valstybinio finansavimo taisyklių patvirtinimo“ pakeitimo

5.

Lietuvos Respublikos kultūros ministerija, Įsakymas

Nr. ĮV-1357, 2021-12-01, paskelbta TAR 2021-12-01, i. k. 2021-24868

Dėl Lietuvos Respublikos kultūros ministro 2018 m. lapkričio 16 d. įsakymo Nr. ĮV-812 „Dėl Kino kultūros sklaidos projektų valstybinio finansavimo taisyklių patvirtinimo“ pakeitimo

6.

Lietuvos Respublikos kultūros ministerija, Įsakymas

Nr. ĮV-763, 2022-09-15, paskelbta TAR 2022-09-16, i. k. 2022-18953

Dėl Lietuvos Respublikos kultūros ministro 2018 m. lapkričio 16 d. įsakymo Nr. ĮV-812 „Dėl Kino kultūros sklaidos projektų valstybinio finansavimo taisyklių patvirtinimo“ pakeitimo

7.

Lietuvos Respublikos kultūros ministerija, Įsakymas

Nr. ĮV-809, 2023-10-20, paskelbta TAR 2023-10-20, i. k. 2023-20575

Dėl Lietuvos Respublikos kultūros ministro 2018 m. lapkričio 16 d. įsakymo Nr. ĮV-812 „Dėl Kino kultūros sklaidos projektų valstybinio finansavimo taisyklių patvirtinimo“ pakeitimo